
Međunarodni dječji festival Šibenik – Hrvatska

i



Grad Šibenik

raspisuju likovni natječaj za izradu zastavica za djecu u dječjim vrtićima na temu

*Kad se male ruke slože – neka cijeli ovaj svijet*

Ususret 63. Međunarodnom dječjem festivalu Šibenik – Hrvatska, najstarijoj multimedijalnoj kulturnoj manifestaciji takve vrste u svijetu, raspisuje se likovni natječaj za djecu u dječjim vrtićima na temu: *Kad se male ruke slože – neka cijeli ovaj svijet.*

Koncepcija i humanitarni ciljevi Festivala imaju punu podršku UNICEF-a i UNESCO-a te stalno pokroviteljstvo Predsjednika Republike Hrvatske.

Posebna vrijednost Festivala njegov je likovni program, kako onaj nastao u dječjim radionicama u živopisnim prostorima srednjovjekovne gradske jezgre, tako i onaj što ga djeci daruju veliki hrvatski i svjetski umjetnici.

Dječji likovni natječaji posebno su važan dio festivalskog programa. Zbog toga i ove godine izradom likovnih radova na zadanu temu želimo uključiti što je moguće više djece u program našeg i vašeg Festivala.

Za vrijeme održavanja dječjega festivala u Šibeniku gradske su ulice i trgovi tradicionalno ukrašeni šarenim zastavicama s oslikanim licima djece iz cijele Hrvatske, osmišljenim i prikupljenim tijekom dugogodišnjeg festivalskog likovnog natječaja *Eto i mene na festivalu.* Originalni autoportreti djece iz svih dijelova Hrvatske na taj način ne samo da osvajaju, oživljavaju i uveseljavaju gradske prostore ili usrećuju djecu koja uspiju pronaći svoje lice na zastavici, nego u festivalska događanja uključuju i djecu koja ne mogu doputovati u Šibenik. U posljednjih je nekoliko godina spomenuta tradicija nadograđena i proširena u okviru natječaja *Kad se male ruke slože*: zastavice se sada oslikavaju cijelim likom djeteta raširenih ruku kako bi se nizanjem pojedinačnih zastavica oblikovalo simbolično kolo malih prijatelja koji zajednički grle dječji festival. Nadovezujući se na potonju ideju, pozivamo naše male umjetnike da uz pomoć odgajatelja slijede krovnu temu ovogodišnjega natječaja *Kad se male ruke slože – neka cijeli ovaj svijet* i nacrtaju svoj lik raširenih ruku.

Za one koji žele više

Djeca vrtićke dobi uz sebe na jednoj strani zastavice, mogu oslikati i drugu s likom prijatelja, rođaka ili rođakinje, člana obitelji ili neke druge osobe koju bi rado poveli na festival, na ovogodišnju *livadu iz sna.*

*Livada iz sna* – stih je iz pjesme *Neka cijeli ovaj svijet*, krovna tema svih likovnih natječaja 63. Međunarodnog dječjeg festivala Šibenik – Hrvatska, svojevrsna je počast Alfiju Kabilju, našem poznatom skladatelju i tvorcu himne festivalskog zbora *Zdravo maleni*, koji ove godine slavi 65. godina postojanja.

Cilj natječaja je potaknuti dječju maštu i osvijetliti pozitivne humane vrijednosti koje krase stihove pjesme:

*Neka cijeli ovaj svijet*

*još sja u suncu,*

*neka naša Zemlja sva*

*postane sretna.*

*Neka cijeli ovaj svijet*

*zove se bajka,*

*zelena i mirisna,*

*cvjetna sva i mirisna*

*livada iz sna.*

Naposljetku, ukoliko to dijete zna, može i želi, predlažemo da u donjem dijelu zastavice napiše i svoje ime te ime drugog djeteta kojeg je nacrtalo.

Upute za izradu zastavica

Pozivamo dječje vrtiće da se uključe u ovaj zahtjevan, ali djeci i festivalu iznimno važan i vrijedan likovno-tehnički zadatak.



Predlažemo da odgajatelji s vrtićkom djecom obrade temu tako da djeca najprije na papiru nacrtaju zadani motiv, a da se najuspješnije izvedbe potom naslikaju na zastavice. Dimenzije zastavica su 45 x 60 cm (vidi crtež). Gornji rub širine zastavice treba prošiti tako da ostane prolaz širine 3 cm za sajlu na koju će se zastavica objesiti u prostor. Donji dio (rub) zastavice može biti ravan ili imati slobodnu formu. Ukoliko nemate uvjete za strojno porubljivanje zastavica, rubove zastavica možete premazati kistom umočenim u malo razrijeđen drvofiks i tako ih zaštiti od paranja.

Tehnike izvođenja su slobodne (slikanje, štampanje, kolaž od tkanine, perforacija, kombinirana tehnika…), kao i odabir materijala (platno, juta, žutica…), no iznimno je važno da zastavice budu oslikane *obostrano* i *vodootpornim* bojama s obzirom da će biti izvješene na otvorenome te da je cijela površina tkanine obrađena bojom kako bi zastavica dobila težinu i postojanost i zadržala formu kad se izvjesi na otvorenom.

Izbor likovnih radova

Zastavice pristigle na natječaj bit će izložene na Međunarodnom dječjem festivalu Šibenik – Hrvatska kao jedan od središnjih likovnih događaja na festivalu. Vrednovat će se na temelju originalnosti, izražajnosti i razine tehničke izvedbe u skladu s osjetilnim, spoznajnim i stvaralačkim mogućnostima djece određene dobi.

Dostava likovnih radova

Uz likovne radove molimo vas da priložite sljedeće podatke:

* Ime, prezime, spol i dob djeteta
* Naziv i adresu vrtića
* Ime i prezime odgajatelja/mentora
* Kontakt broj odgajatelja/mentora
* Popunjen obrazac Izjava o davanju suglasnosti za sudjelovanje na likovnom natječaju

Ljubazno molimo da nam dostavite sve tražene podatke jer likovne radove s nepotpunom dokumentacijom nećemo moći izložiti!

Radovi trebaju biti zaštićeni i primjereno zapakirani!

**Radove pošaljite najkasnije do 2. svibnja 2023. na adresu:**

Hrvatsko narodno kazalište u Šibeniku

Međunarodni dječji festival Šibenik – Hrvatska

(za Likovni natječaj za djecu u dječjim vrtićima)

Ulica kralja Zvonimira 1

22000 Šibenik

Dodatne napomene

Molimo sudionike natječaja da vode računa o tome da se radovi *ne vraćaju*!

Molimo sudionike natječaja da pristanu na korištenje elemenata poslanih likovnih uradaka u nekomercijalne svrhe s ciljem promocije Međunarodnog dječjeg festivala Šibenik – Hrvatska.

Kontakt za dodatne informacije i upite:

Ured MDF Šibenik – Hrvatska

Telefon: +385(0)22 213123

e-mail: mdfplakat@gmail.com

Anita Travčić, urednica likovnog programa

Ravnatelj Hrvatskoga narodnog kazališta u Šibeniku

Jakov Bilić, mr. art.